|  |
| --- |
| ethnosimo-aade-gr |

Αθήνα, 31 Ιανουαρίου 2023

**ΔΕΛΤΙΟ ΤΥΠΟΥ**

**ΑΑΔΕ: Εγκαινιάστηκαν τρία νέα Ελεγκτικά Κέντρα στην Αττική**

Πραγματοποιήθηκαν σήμερα τα εγκαίνια τριών νέων Ελεγκτικών Κέντρων της Αττικής σε Κεραμεικό, Μοσχάτο και Χαλάνδρι.

Στο 2ο Ελεγκτικό Κέντρο της Ανεξάρτητης Αρχής Δημοσίων Εσόδων, που στεγάζεται στο Μοσχάτο, τα εγκαίνια τελέστηκαν παρουσία του Υπουργού Οικονομικών Χρήστου Σταϊκούρα, του Υφυπουργού Φορολογικής Πολιτικής και Δημόσιας Περιουσίας Απόστολου Βεσυρόπουλου, του Διοικητή της ΑΑΔΕ Γιώργου Πιτσιλή, βουλευτών, παραγόντων της πολιτικής και πολιτειακής ηγεσίας και εκπροσώπων των τοπικών φορέων.

Και τα τρία Ελεγκτικά Κέντρα στεγάζονται σε σύγχρονους χώρους που συμβάλλουν στη βελτίωση της αποτελεσματικότητας του ελεγκτικού έργου και σέβονται τους ελεγχόμενους πολίτες. Πρόκειται για κτήρια με ιδιαίτερο βιοκλιματικό σχεδιασμό, χωρική επάρκεια και αισθητική προβολή στον δημόσιο χώρο.

Ταυτόχρονα υλοποιείται ο στρατηγικός σχεδιασμός της ΑΑΔΕ για την αναβάθμιση του ελεγκτικού της έργου με στόχο την ενίσχυση της φορολογικής συμμόρφωσης, την αύξηση των δημοσίων εσόδων και την προστασία του δημοσίου συμφέροντος.

Με τις νέες διαδικασίες και τη χρήση σύγχρονων εργαλείων ελέγχου διασφαλίζεται η διαφάνεια, οι φορολογικοί έλεγχοι βελτιστοποιούνται και οι φορολογικές διαδικασίες επιταχύνονται.

Ο Υπουργός Οικονομικών Χρήστος Σταϊκούρας δήλωσε: «Τα τελευταία 3,5 χρόνια, παρά τη δύσκολη συγκυρία, Φορολογική Διοίκηση και φορολογική πολιτική ενεργήσαμε από κοινού, επ' ωφελεία του πολίτη. Μειώσαμε φόρους και ασφαλιστικές εισφορές, θεσμοθετήσαμε νέο πλαίσιο περιορισμού του λαθρεμπορίου και της φοροδιαφυγής, υλοποιήσαμε – άμεσα και έγκαιρα – πολλές πλατφόρμες στήριξης της κοινωνίας. Στόχος της επόμενης τετραετίας είναι, με τη δημιουργία και αυτών των Ελεγκτικών Κέντρων, η περαιτέρω μείωση της φοροδιαφυγής, η οποία θα δημιουργήσει δημοσιονομικό χώρο που θα επιστραφεί στο σύνολό του στην κοινωνία, με κοινωνικά δίκαιο τρόπο».

Ο Υφυπουργός Οικονομικών Απόστολος Βεσυρόπουλος δήλωσε σχετικά: «Με ιδιαίτερη χαρά εγκαινιάσαμε σήμερα το δεύτερο Ελεγκτικό Κέντρο Αττικής. Η ίδρυση και η λειτουργία των 6 ΕΛΚΕ με αρμοδιότητα διενέργειας ελέγχων στην Περιφέρεια Αττικής και στην Περιφερειακή Ενότητα Θεσσαλονίκης, αποτυπώνουν την ισχυρή βούληση της Φορολογικής Διοίκησης για κυριαρχία των κανόνων ασφάλειας δικαίου στις σχέσεις της με τους φορολογούμενους αλλά και της εμπέδωσης των κανόνων φορολογικής συμμόρφωσης και διαφάνειας. Κυρίως όμως αποτελούν μία ακόμη παρέμβαση στα πλαίσια του ευρύτερου εκσυγχρονισμού της Φορολογικής Διοίκησης. Συνεχίζουμε να υπηρετούμε το στρατηγικό στόχο αλλαγής της διενέργειας των φορολογικών ελέγχων και της βελτίωσης της εξυπηρέτησης των Ελλήνων φορολογουμένων».

Ο Διοικητής της ΑΑΔΕ Γιώργος Πιτσιλής επεσήμανε: «Τα Ελεγκτικά Κέντρα αποτελούν ένα ακόμη σημαντικό βήμα στο υπό υλοποίηση πλάνο διαρκούς αναβάθμισης λειτουργίας και ποιότητας των υπηρεσιών μας, σε επίπεδο ελέγχων, εκπαίδευσης, πληροφόρησης, εξυπηρέτησης, διαφάνειας και υποδομών. Επιχειρησιακός μας στόχος είναι η περαιτέρω μεγιστοποίηση της αποτελεσματικότητας για τον εντοπισμό και την πάταξη της φοροδιαφυγής και της φοροαποφυγής και εν γένει κάθε μορφής απάτης σε βάρος των φορολογικών αρχών και του δημοσίου συμφέροντος».

Τα Ελεγκτικά Κέντρα εδρεύουν:

Το 1ο ΕΛΚΕ στην Αθήνα, οδός Αρτεμισίου 18.

Το 2ο ΕΛΚΕ στο Μοσχάτο, οδός Χειμάρρας 21-23.

Το 3ο ΕΛΚΕ στο Χαλάνδρι, οδός Αισχύλου 29.

Το 4ο ΕΛΚΕ στον Πειραιά, οδός Αντιπλοίαρχου Παν. Βλαχάκου 22.

Το 1ο ΕΛΚΕ Θεσσαλονίκης, Εγνατίας 51.

Το 2ο ΕΛΚΕ Θεσσαλονίκης, 26ης Οκτωβρίου 35.

